Title: FINANCING MEMORANDUM
Author: a
Last saved by: Roxer

FINANČNÉ MEMORANDUM

Európska komisia (ďalej len "KOMISIA"), konajúca za Európske spoločenstvo (ďalej len "SPOLOČENSTVO") a v jeho mene

							na jednej strane, a

Vláda Slovenskej republiky (ďalej len "PRÍJEMCA")

							na strane druhej,

SA DOHODLI NASLEDOVNE:

Opatrenie, o ktorom sa hovorí v Článku 1 nižšie, bude vykonané a financované z rozpočtových zdrojov SPOLOČENSTVA v súlade s ustanoveniami tohto Memoranda. Technický, právny a administratívny rámec, v ktorom sa bude realizovať opatrenie z Článku 1 nižšie, je stanovený vo Všeobecných podmienkach, ktoré sú prílohou Rámcovej dohody z 10. mája 1994 medzi KOMISIOU a PRÍJEMCOM, a je doplnený o podmienky tohto Memoranda a k nemu priložených Osobitných ustanovení.

ČLÁNOK 1 – CHARAKTERISTIKA A PREDMET

V rámci svojho programu pomoci SPOLOČENSTVO prispeje formou grantu k financovaniu nasledujúceho OPATRENIA:
Číslo programu:	SR9917
Názov:	Program cezhraničnej spolupráce 1999 – Slovenská republika / Česká republika
Trvanie:	do 31. decembra 2001

ČLÁNOK 2 – ZÁVÄZOK SPOLOČENSTVA

Finančný príspevok SPOLOČENSTVA je stanovený vo výške maximálne 2 mil. EUR (ďalej len "GRANT ES").

ČLÁNOK 3 - TRVANIE  A UKONČENIE  PLATNOSTI

Pre toto OPATRENIE sa týmto dáva GRANT ES k dispozícii na uzatváranie zmlúv do 31. decembra 2001 podľa ustanovení tohto Memoranda. Všetky zmluvy musia byť podpísané do tohto dátumu. Akýkoľvek zostatok prostriedkov GRANT-u ES, na ktoré do uvedeného dátumu nebude uzavretá zmluva, bude zrušený. Lehota na čerpanie GRANT-u ES je do 31. decembra 2002. Každé čerpanie musí byť ukončené do lehoty stanovenej na čerpanie. KOMISIA však môže za výnimočných okolností súhlasiť s primeraným predĺžením obdobia na uzatváranie zmlúv, alebo obdobia na čerpanie, ak o to PRÍJEMCA požiada v náležitom čase a s dostatočným odôvodnením. Toto Memorandum ukončí svoju platnosť dňom ukončenia obdobia na čerpanie GRANT-u ES. Všetky prostriedky, ktoré dovtedy nebudú čerpané, sa vrátia Komisii.
 
ČLÁNOK 4 - ADRESY

Korešpondenciu súvisiacu s vykonaním OPATRENIA, uvádzajúcu číslo a názov OPATRENIA, treba adresovať nasledovne:

SPOLOČENSTVU:

p. Walter ROCHEL
Delegácia EK - Bratislava
vedúci delegácie
Panská 3
811 01 BRATISLAVA 
Slovenská republika

Tel: + 421.7.54431718 
Fax: + 421.7.54432972
	
PRÍJEMCOVI:

p. Pavol Hamžík
podpredseda vlády
Národný koordinátor programu Phare
Úrad vlády
Námestie slobody 1
811 06 BRATISLAVA 
Slovenská republika

Tel: 421.7.391284 
Fax : 421.7.396.759

ČLÁNOK 5 - POČET ORIGINÁLOV

Memorandum je vyhotovené v dvoch exemplároch v anglickom jazyku.

ČLÁNOK 6 - NADOBUDNUTIE PLATNOSTI

Memorandum vstúpi do platnosti k dátumu, ku ktorému bude podpísané oboma stranami. Žiadne výdavky vzniknuté pred týmto dátumom nemajú nárok na GRANT ES.

Prílohy sú neoddeliteľnou súčasťou Memoranda.

V Bratislave						V Bratislave

Dátum							Dátum

za PRÍJEMCU			 			za SPOLOČENSTVO 

……………………					…………………………
……………………					…………………………

Príloha 1	Rámcová dohoda
Príloha 2	Všeobecné podmienky (Prílohy A a B)
Príloha 3	Osobitné ustanovenia (Príloha C)
Príloha 4 	Zviditeľnenie a publicita

Príloha C – OSOBITNÉ USTANOVENIA
1         CIELE A OPIS 
1.1	Všeobecné ciele

Všeobecným cieľom programu cezhraničnej spolupráce Phare (Článok 3, Nariadenie Komisie č. 2760/98) je podporovať spoluprácu pohraničných regiónov v krajinách strednej a východnej Európy s priľahlými regiónmi susediacej krajiny. Program sa snaží pomáhať týmto regiónom pri prekonávaní špecifických problémov rozvoja, ktoré sú okrem iného aj výsledkom ich relatívnej izolácie v rámci hospodárstva danej krajiny, a to v záujme miestneho obyvateľstva a spôsobom, ktorý je v súlade s ochranou životného prostredia. Okrem toho tento program podporuje zakladanie a rozvíjanie sietí spolupráce na oboch stranách hranice, a vytváranie prepojení medzi týmito sieťami a širšími sieťami Spoločenstva.
1.2	Špecifické ciele

Špecifickejšie, ciele Phare programu cezhraničnej spolupráce 1999 pre Českú republiku a Slovensko sú:
•	Napomôcť integračnému procesu Českej republiky a Slovenska;
•	Podporiť ďalší rozvoj ekonomického potenciálu pohraničných regiónov posilnením existujúcich štruktúr;
•	Prekonať problémy zaťažujúce pohraničné oblasti, vrátane znečistenia životného prostredia a neadekvátnej infraštruktúry s dopadom na oboch stranách hranice;
•	Znížiť periférny charakter týchto oblastí, čím sa zlepší kvalita života a vytvorí sa sieť spolupráce na oboch stranách hranice.
2.         Opis programu

V súlade s ekonomickým a sociálnym hodnotením danej pohraničnej oblasti, program 1999 pre česko-slovenskú cezhraničnú spoluprácu identifikuje dve prioritné oblasti opatrení na oboch stranách spoločnej hranice. Boli vybrané nasledujúce dve priority:

•	Životné prostredie 
•	Aktivity menšieho rozsahu (tzv. ľudia ľuďom)

Program zahŕňa prídel prostriedkov na dva veľké infraštruktúrne projekty v hore uvedenej prioritnej oblasti životného prostredia, a na Fond spoločných malých projektov. Všetky projekty, ktoré majú byť podporené v rámci tohto programu, budú spolufinancované zo slovenských a českých zdrojov, hlavne zo zdrojov obcí v česko-slovenskom pohraničnom regióne a zo zdrojov slovenskej a českej vlády. Spoločná komisia pre spoluprácu (JCC) sa dohodla na zložení programu na svojom stretnutí v Bruseli 23. apríla 1999 a v korešpondencii  nasledujúcej po tomto stretnutí. Kritériá výberu projektov zahŕňajú: cezhraničný dopad projektu, spôsob jeho spolufinancovania, a vplyv projektu na životné prostredie. 
Realizácia investičných projektov a fondu malých projektov prispeje nepriamo k zakladaniu a k rastu malých a stredných podnikov. Posudzovanie vplyvu na životné prostredie sa uskutoční pre všetky investičné projekty.
Spoločná komisia pre spoluprácu odsúhlasila nasledujúce projekty (projekty sú zhrnuté vo v prílohe k tomuto dokumentu):

2.1	Likvidácia odpadových vôd v mikroregióne Vlára, 1. fáza - CZ9913.01
Tento projekt je kľúčovým prispením k už prebiehajúcim prácam, ktorých cieľom je založenie a dokončenie komplexného systému kanalizácie a likvidácie odpadových vôd v mikroregióne Vlára. V rámci prác, ktoré majú byť vykonané, sa zvýši kapacita existujúcej čistiarne odpadových vôd (ČOV) v meste Brumov, rozšíri sa systém existujúcej ČOV v obci Bylnice, vybudujú kanalizačné systémy v obciach Štítná a Popov, a začne sa stavba kanalizačného systému pre obce Návojná, Nedašov a Nedašov Lhota. Projekt priamo prispeje k zníženiu znečistenia v pohraničnom toku rieky Vlára, ktorá je zdrojom pitnej vody, ako aj jej prítokov. Projekt povedie k celkovému zlepšeniu životného prostredia v pohraničnej oblasti, osobitne k zlepšeniu kvality vody v riekach Váh a Dunaj v Slovenskej republike. Česká strana zabezpečí spolufinancovanie projektu vo výške 25%.
2.2	Skvalitnenie kanalizačnej siete a čistiarne odpadových vôd v meste Skalica a v okolitých obciach - SR9917.01
Tento projekt je špecificky zameraný na zlepšenie kvality povrchovej a podzemnej vody v meste Skalica a v okolitých obciach. Bude mať pozitívny dopad na environmentálne podmienky rieky Morava prostredníctvom zníženia kontaminácie, ako aj chránenej oblasti Záhorie a oblasti za hranicou s Českou republikou. Projekt predpokladá dodávku zariadenia a stavebné práce zamerané na zavedenie novej kanalizačnej siete a na rekonštrukciu a zvýšenie čistiacej kapacity čistiarne odpadových vôd (ČOV).
Prvá fáza rekonštrukcie ČOV už v súčasnosti prebieha a náklady na ňu v plnej výške nesie  slovenská strana. Slovenská strana zabezpečí spolufinancovanie projektu vo výške 25%.
2.3	Fond spoločných malých projektov (JSPF) - CZ9913.02 - SR9917.02

Všeobecným cieľom fondu JSPF je podporovať projekty typu „ľudia ľuďom“ (people to people) a neinvestičné projekty so skutočným cezhraničným dopadom. Účelom podpory týchto projektov je nabádať k miestnej zaangažovanosti a napomáhať realizácii menších aktivít, ktoré môžu vytvárať bázu pre väčšie projekty cezhraničnej spolupráce. Priorita sa bude dávať projektom, ktoré plánujú, vyberajú a realizujú spoločne českí a slovenskí partneri, a ktoré sú podporené z oboch fondov JSPF, t.j. na slovenskej aj českej strane. Projekt Fondu spoločných malých projektov má za cieľ aj budovanie a rozvíjanie možností použitia odborníkov pre miestne a regionálne inštitúcie, zapojené do regionálneho rozvoja, prác v teréne, a do realizácie cezhraničných projektov v súlade s praxou EÚ.
Špecifické ciele tohto fondu na Slovensku a v Českej republike sú v súlade s regionálnymi prioritami: rozvoj kultúrnej a mládežníckej spolupráce medzi susednými regiónmi na oboch stranách hranice; podpora aktivít zacielených na miestny a regionálny spoločensko-ekonomický rozvoj, najmä opatrení na podporu rozvoja cestovného ruchu; podpora vzdelávacích aktivít pre inštitúcie a osoby zaangažované v miestnom alebo regionálnom rozvoji, v miestnej samospráve a v organizáciách konajúcich vo verejnom záujme.

Minimálny spolufinancujúci príspevok konečného príjemcu na projekt je 10% a minimálny príspevok konečného príjemcu na administratívne náklady (Sekretariát) je 5% hodnoty projektu Minimálny príspevok z programu Phare na jeden projekt je 1.000 EUR, maximálny 50.000 EUR. V rámci týchto ohraničení môže regionálny riadiaci výbor zaviesť odlišné limity (osobitne môže znížiť maximálny príspevok Phare, berúc do úvahy celkovú sumu, ktorá je k dispozícii, a zvýšiť vlastný príspevok konečného príjemcu).
Program JSPF bude implementovaný v súlade so Všeobecnými pokynmi Komisie pre fondy malých projektov a bude čerpať aj z českých a slovenských pokynov pre fondy malých projektov, schválených Komisiou. Založí sa regionálny riadiaci výbor (Regional Steering Committee) pre celú česko-slovenskú pohraničnú oblasť, ktorý bude hlavnou zodpovednou inštitúciou za pôsobenie JSPF, pod záštitou relevantných Implementačných agentúr definovaných v Časti 6.
3.	Rozpočet
Celkový finančný záväzok v rámci programu cezhraničnej spolupráce 1999 Phare Česká republika – Slovensko, na podporu projektov opísaných v časti 2 vyššie, je vo výške 4 mil. EUR:

Číslo

Projekty

Spolu

Phare SR

Phare ČR

Spolu-fin.ČR

Spolu-fin. SR

Phare orientačne
IB       /     INV

CZ9913.01 | ČOV mikroregión Vlára | 2,340 | | 1,750 | 0,590 | | | 1,750
SR9917.01 | Kanalizačná sieť a ČOV v Skalici | 2,335 | 1,750 | | | 0,585 | | 1,750

CZ9913.02
SR9917.02

JSPF

0,588

0,250

0,250

0,044

0,044

0,500

SPOLU | 5,263 | 2,000 | 2,000 | 0,634 | 0,629 | 0,500 | 3,500

4.         Implementačné dojednania

Program bude riadený v súlade s postupmi Decentralizovaného implementačného systému Phare (DIS). Národný koordinátor zahraničnej pomoci (National Aid Co-ordinator, NAC) bude niesť celkovú zodpovednosť za programovanie, monitorovanie a realizovanie programov Phare. 

Národný fond (NF) na príslušnom ministerstve financií, na čele ktorého je splnomocnenec pre Národný fond (National Authorising Officer, NAO), bude dohliadať na finančné riadenie programu a bude zodpovedný za hlásenia Európskej komisii. Primeranú finančnú kontrolu, pokiaľ ide o implementáciu programu, bude vykonávať kompetentný národný orgán finančnej kontroly.

Komisia prevedie prostriedky príslušnému Národnému fondu v súlade s relevantným Memorandom o porozumení, podpísaným 12. októbra 1998 medzi Komisiou a vládou Českej republiky a 10. decembra 1998 medzi Komisiou a vládou Slovenska. Prostriedky sa prevedú vždy po tom, ako o to požiada príslušný splnomocnenec pre NF. Platbu vo výške maximálne 20% z celkových prostriedkov určených na miestne spravovanie prevedie Európska komisia na NF po podpise príslušného Finančného memoranda a Finančnej dohody (FA) medzi NF a Implementačnou agentúrou (IA). Musia byť tiež splnené ustanovenia v článkoch 2 a 13 Memoranda o porozumení (MoU), týkajúce sa NF. Ďalej musí splnomocnenec pre NF predložiť Komisii potvrdenie o nominovaní programového splnomocnenca (Programme Authorising Officer, PAO) a opis zavedeného systému, s dôrazom na tok informácií medzi NF a IA a na spôsob, akým sa bude vykonávať platobná funkcia. 

Uskutočnia sa štyri doplnenia prostriedkov, každé vo výške do 20% z celkových prostriedkov určených na miestne spravovanie, alebo vo výške celého zostatku rozpočtu, ak tento bude menší než uvedených 20%. Prvé doplnenie prostriedkov sa iniciuje vtedy, keď IA prečerpá 10% celkového rozpočtu. O druhé doplnenie možno požiadať, keď bude prečerpaných 30% celkového platného rozpočtu. Spúšťacím bodom pre tretie doplnenie je 50%, a pre poslednú štvrtú splátku to bude 70% prečerpaných prostriedkov. Ak súhrnné prostriedky prevedené na NF a na Implementačnú agentúru spolu prekračujú 10% celkového platného rozpočtu daného záväzku, nie je možné požiadať o doplnenie prostriedkov, s výnimkou prípadu, kedy k tomu existuje výslovné predchádzajúce povolenie od vedenia Komisie. Výnimočne môže splnomocnenec pre NF požiadať o platbu vyššiu než 20% v súlade s postupmi stanovenými v spomínanom Memorande o porozumení.
V Českej republike bude pre tento program Implementačnou agentúrou Ministerstvo regionálneho rozvoja spolu so svojím Centrom pre regionálny rozvoj.
V Slovenskej republike bude Implementačnou agentúrou pre tento program CFCU.

Národný fond prevedie prostriedky na Implementačnú agentúru v súlade s Finančnou dohodou podpísanou medzi NF a IA. Každá Finančná dohoda bude najprv schválená Európskou komisiou. V prípadoch, kedy je NF sám platiacim subjektom pre IA, sa žiaden prevod prostriedkov z NF na IA nebude realizovať. Na čele každej IA musí stáť programový splnomocnenec, ktorého menuje splnomocnenec pre NF po konzultácii s národným koordinátorom zahraničnej pomoci. Programový splnomocnenec bude zodpovedný za všetky operácie vykonané Implementačnou agentúrou.

NF otvorí v centrálnej banke osobitný bankový účet v EUR, ktorý bude vedený s oddeleným účtovaním. V zásade všetky bankové účty budú úročené. Výška úrokov bude hlásená Európskej komisii. Ak tak Komisia rozhodne, na základe návrhu splnomocnenca pre NF bude možné úroky opäť investovať do programu. Ten istý postup bude platiť pre všetky prostriedky prevedené na IA.

Splnomocnenec pre NF a programový splnomocnenec zabezpečia, aby všetky zmluvy boli pripravené v súlade s postupmi stanovenými v Manuáli DIS, ak vo Finančnom memorande nie je uvedené inak. Projekt opísaný v bode 2.3 (JSPF) bude implementovaný v súlade so Všeobecnými pokynmi Komisie pre Fondy malých projektov a v súlade s českými a slovenskými pokynmi pre fondy malých projektov, schválenými Komisiou.

Všetky zmluvy na čerpanie celého objemu prostriedkov musia byť uzavreté do 31. decembra 2001. Všetky čerpania sa musia uskutočniť do 31. decembra 2002. Akékoľvek prostriedky, nepoužité do dátumu vypršania platnosti programu, sa vrátia Komisii.

Pre zmluvy s prostriedkami zadržanými počas záručného obdobia, trvajúceho aj po ukončení obdobia na čerpanie prostriedkov programu, bude celková suma prostriedkov, týkajúcich sa takýchto zmlúv, podľa výpočtu príslušného programového splnomocnenca a stanovenia Komisie, vyplatená Implementačnej agentúre pred oficiálnym ukončením programu. Implementačná agentúra preberá plnú zodpovednosť za uloženie týchto prostriedkov až do splatnosti poslednej splátky, a za zabezpečenie toho, že uvedené prostriedky budú použité iba na uskutočnenie platieb súvisiacich s ustanoveniami o zadržaných finančných prostriedkoch. Implementačná agentúra ďalej preberá plnú zodpovednosť voči dodávateľom za splnenie povinností súvisiacich s ustanoveniami o zadržaní finančných prostriedkov. Úroky získané z týchto uložených prostriedkov budú vyplatené Komisii po uskutočnení poslednej platby dodávateľom. Prostriedky nevyplatené dodávateľom po vyrovnaní posledných platieb sa vrátia Komisii. Prehľad použitia prostriedkov uložených na záručných účtoch – a osobitne platieb z nich urobených – a úrokov takto získaných, bude príslušný splnomocnenec pre NF ročne predkladať Komisii.

5.	Monitorovanie a hodnotenie

Založí sa Spoločný monitorovací výbor (JMC). Jeho členmi budú splnomocnenec pre NF, národný koordinátor zahraničnej pomoci, a Komisia. Monitorovací výbor sa bude stretávať aspoň raz za rok s cieľom zaoberať sa všetkými programami financovanými z Phare a zhodnotiť ich progres v dosahovaní cieľov stanovených vo Finančných memorandách a v Partnerstve pre vstup. Výbor môže odporučiť zmenu priorít a/alebo presunutie finančných prostriedkov programu Phare.

Spoločnému monitorovaciemu výboru budú pomáhať monitorovacie podvýbory (MSC), v ktorých budú národný koordinátor zahraničnej pomoci, programoví splnomocnenci programov cezhraničnej spolupráce a služby Komisie (Commission Services). Monitorovacie podvýbory budú podrobne skúmať progres dosiahnutý v každom programe, vrátane jeho komponentov a zmlúv, a to na základe pravidelných monitorovacích a hodnotiacich správ, ktoré pripravia za pomoci externých konzultantov (v súlade ustanoveniami Manuálu DIS). Budú tiež predkladať odporúčania ohľadne aspektov riadenia a dizajnu, a zabezpečia ich splnenie. Monitorovací podvýbor bude podriadený Spoločnému monitorovaciemu výboru, ktorému bude predkladať celkové podrobné správy o všetkých programoch financovaných z Phare.

6.	Audit, monitorovanie a vyhodnotenie

Účty a operácie Národného fondu, a podľa okolností aj CFCU a všetkých relevantných Implementačných agentúr, môže na základe uváženia Komisie skontrolovať vonkajší audítor, ktorého kontrahuje Komisia, a ktorý je nezaujatý čo do záväzkov Komisie a Súdu audítorov Európskej únie, ako hovoria Všeobecné podmienky týkajúce sa Finančného memoranda, priložené k Rámcovej dohode.
Služby Komisie zabezpečia, že po skončení programu sa uskutoční vyhodnotenie ex-post.

7.	Zviditeľnenie  a publicita

Povinnosťou príslušného programového splnomocnenca bude zabezpečiť urobenie potrebných opatrení na to, aby sa zaistila primeraná publicita pre všetky aktivity financované v rámci programu. Táto činnosť sa bude realizovať v úzkom kontakte s Delegáciou Komisie. Ďalšie podrobnosti sú uvedené v Prílohe III “Zviditeľnenie  a publicita”.
8.	Osobitné podmienky

V prípade, že dohodnuté záväzky sa nesplnia z dôvodov, ktoré sú pod kontrolou vlády Českej republiky alebo pod kontrolou slovenskej vlády, Komisia môže program prehodnotiť, a podľa svojho uváženia ho celý, alebo jeho časť, zrušiť, a/alebo presunúť nepoužité prostriedky na iné účely konzistentné s cieľmi programu Phare.

INFORMOVANIE A PUBLICITA PRE PROGRAMY PHARE, ISPA A SAPARD EURÓPSKYCH SPOLOČENSTIEV

1.	Cieľ a rozsah

	Opatrenia, týkajúce sa informovania a publicity v súvislosti s pomocou z programu Phare Európskeho spoločenstva, majú za cieľ zvýšiť povedomie verejnosti o krokoch EÚ a ich transparentnosť, a vytvárať konzistentný obraz o daných opatreniach vo všetkých kandidátskych krajinách. Informovanie a publicita sa bude týkať opatrení, ktoré dostávajú príspevky z programu Phare.

2.	Všeobecné zásady

	Príslušný programový splnomocnenec (Programme Authorising Officer), ktorý má na starosti realizáciu finančných memoránd a ostatné formy pomoci, bude zodpovedný za publicitu priamo na mieste. Publicita sa bude robiť v spolupráci Delegáciami EK, ktoré budú informované o opatreniach podniknutých v tomto smere.

Kompetentné národné a regionálne orgány podniknú všetky primerané administratívne kroky na zabezpečenie efektívneho vykonania týchto dojednaní, a na spoluprácu s Delegáciou EK priamo na mieste.

Opatrenia súvisiace s informovaním a publicitou, opísané nižšie, sú založené na ustanoveniach nariadení a rozhodnutí vzťahujúcich sa na Štrukturálne fondy. Sú to:

-	Čl. 32 Nariadenia (EEC) č. 4253/88 v novele podľa Nariadenia (EEC) č. 2082/93, Official Journal of the European Communities No  L193/20, 31 July 1993;

-	Rozhodnutie Komisie z 31. mája 1994; Official Journal of the European Communities No L 152/39, 18 June 1994. 

Opatrenia súvisiace s informovaním a publicitou musia dodržiavať ustanovenia hore uvedeného nariadenia a rozhodnutia. Manuál o dodržiavaní poskytne národným, regionálnym a miestnym orgánom Delegácia EK v príslušnej krajine.

3.	Informovanie a publicita týkajúce sa programov Phare

	Informovanie a publicita budú predmetom koherentného súboru opatrení, definovaných kompetentnými národnými, regionálnymi a miestnymi orgánmi v spolupráci s Delegáciami EK počas trvania platnosti Finančného memoranda a budú sa týkať ako programov tak aj iných foriem pomoci.

Náklady na informovanie a publicitu, súvisiace s jednotlivými projektmi, budú hradené z rozpočtu týchto projektov.

	Pri realizácii programov Phare budú platiť opatrenia stanovené pod písmenom (a) a (b) nižšie:

(a)	Kompetentné orgány kandidátskych krajín publikujú obsah programov a iných foriem pomoci v čo najvhodnejšej forme. Zabezpečia, aby sa takéto materiály vhodne distribuovali, a aby boli k dispozícii pre zainteresované strany. Zabezpečia konzistentnú prezentáciu pripravených informačných a propagačných materiálov na celom území kandidátskej krajiny.

(b)	Opatrenia informovania a publicity na mieste budú zahŕňať nasledovné:

(i)	V prípade infraštruktúrnych investícií s nákladmi prevyšujúcimi 1 mil. EUR:

-	billboardy postavené na mieste realizácie, inštalované podľa ustanovení  nariadenia a rozhodnutia spomenutých v časti 2 vyššie, a podľa technických špecifikácií manuálu, ktorý poskytne Delegácia EK v danej krajine.

-	trvalé pamätné tabule na objektoch infraštruktúry prístupných širokej verejnosti, ktoré majú byť inštalované podľa ustanovení nariadenia a rozhodnutia spomenutých v časti 2 vyššie, a podľa technických špecifikácií manuálu, ktorý poskytne Delegácia EK v danej krajine.

(ii) V prípade produktívnych investícií, opatrení na rozvoj miestneho potenciálu a všetkých ostatných opatrení, ktoré dostávajú finančnú pomoc z programov Phare, ISPA alebo SAPARD:

- 	opatrenia s cieľom zvýšiť u potenciálnych konečných príjemcov a širokej verejnosti povedomie o pomoci programov Phare, ISPA alebo SAPARD, v súlade s ustanoveniami citovanými v časti 3(b)(i) vyššie.

- 	opatrenia zacielené na žiadateľov o verejné prostriedky čiastočne financované programami Phare, ISPA alebo SAPARD vo forme informovania o formulároch, ktoré takí žiadatelia majú vyplniť, o tom, že časť pomoci pochádza z EÚ, a špecificky z programov Phare, ISPA alebo SAPARD, v súlade s ustanoveniami uvedenými vyššie.
4.	
Zviditeľnenie pomoci EÚ v podnikateľských kruhoch a medzi potenciálnymi konečnými príjemcami i širokou verejnosťou

4.1	Podnikateľské kruhy

	Podnikateľské kruhy treba čo najlepšie informovať o pomoci, ktorá sa ich najpriamejšie týka.

	Orgány, zodpovedné za realizáciu pomoci, zabezpečia existenciu vhodných kanálov pre poskytovanie informácií potenciálnym konečným príjemcom, osobitne malým a stredným podnikom. Medzi ne by malo patriť aj poskytnutie informácií o administratívnom postupe, ktorý treba dodržať. 
	
4.2	Ostatní potenciálni koneční príjemcovia

	Orgány, zodpovedné za realizáciu pomoci, zabezpečia existenciu vhodných kanálov pre poskytovanie informácií všetkým osobám, ktoré majú, alebo by mohli mať prospech z opatrení týkajúcich sa vzdelávania, zamestnanosti alebo rozvoja ľudských zdrojov. Pre tento účel zabezpečia spoluprácu inštitúcií poskytujúcich odbornú prípravu v rámci politiky zamestnanosti, podnikov či skupiny podnikov, vzdelávacích stredísk a mimovládnych organizácií.

	Formuláre

Formuláre vydávané národnými, regionálnymi alebo miestnymi orgánmi, týkajúce sa oznámenia o pomoci, žiadosti o ňu, a jej pridelenia, ktoré sú určené pre konečných príjemcov alebo každú inú osobu majúcu nárok na takú pomoc, budú uvádzať, že finančnú pomoc poskytuje EÚ, a to konkrétne program Phare, ISPA alebo SAPARD. Oznámenie o pomoci zasielané konečnému príjemcovi bude uvádzať výšku alebo percento pomoci financovanej daným programom. Ak sú také dokumenty označené národným alebo regionálnym znakom, musí byť na nich aj znak EÚ rovnakej veľkosti.

4.3	Široká verejnosť

	Médiá

	Kompetentné orgány budú informovať médiá najvhodnejším spôsobom o aktivitách spolufinancovaných EÚ, a konkrétne programami Phare, ISPA alebo SAPARD. Účasť EÚ na financovaní sa bude v tomto informovaní primerane odrážať.

	Pre tento účel budú predmetom informačných opatrení najmä zahájenia operácií (po tom, ako boli prijaté Komisiou) a dôležité fázy v ich implementácii, osobitne v regionálnych médiách (tlači, rozhlase a televízii). Musí byť zabezpečená primeraná spolupráca s Delegáciou EK v kandidátskej krajine.

	Princípy stanovené v dvoch predchádzajúcich odsekoch budú platiť pre oznámenia, akými sú napríklad tlačová správa alebo komuniké.

Informačné podujatia

Organizátori informačných podujatí, ako napr. konferencií, seminárov, trhov a výstav, súvisiacich s implementáciou operácií spolufinancovaných programami Phare, ISPA alebo SAPARD, explicitne uvedú participáciu EÚ. Podľa okolností sa dajú využiť možnosti na umiestnenie európskych vlajok v zasadacích miestnostiach a znaku EÚ na materiáloch. Delegácia EK v kandidátskej krajine bude podľa potreby pomáhať pri príprave a realizácii takýchto podujatí.

Informačné materiály

Publikácie (ako napr. brožúry a letáky) o programoch alebo podobných opatreniach financovaných či spolufinancovaných programami Phare, ISPA alebo SAPARD, by mali na svojej prednej strane uvádzať jasnú informáciu o účasti EÚ na financovaní, ako aj znak EÚ tam, kde sú použité národné či regionálne znaky.

	Ak takéto publikácie obsahujú predslov, mal by byť podpísaný jednak osobou zodpovednou za kandidátsku krajinu, ako aj za Komisiu delegátom Komisie, aby sa zabezpečilo, že účasť EÚ je jasne vyjadrená.

	V takýchto publikáciách budú tiež uvedené národné a regionálne orgány, ktoré sú zodpovedné za informovanie strán, ktoré prejavia záujem.

	Hore uvedené zásady budú platiť aj pre audiovizuálny materiál.

5.	Osobitné dojednania týkajúce sa billboardov, pamätných tabúľ a plagátov

Aby sa zabezpečilo zviditeľnenie opatrení spolufinancovaných programami Phare, ISPA alebo SAPARD, kandidátske krajiny zabezpečia dodržiavanie nasledujúcich opatrení na informovanie a publicitu:
	
	Billboardy

	Billboardy informujúce o účasti EÚ na financovaní investície, by mali byť postavené na miestach všetkých projektov, v ktorých je výška účasti EÚ 1 mil. EUR alebo viac. Dokonca aj tam, kde kompetentné národné alebo regionálne orgány nepostavia billboard oznamujúci ich vlastné zapojenie do financovania, pomoc EÚ musí aj tak byť oznámená na osobitnom billboarde. Billboardy musia mať veľkosť, ktorá je primeraná rozsahu danej operácie (berúc do úvahy výšku spolufinancovania zo strany EÚ), a mali by byť pripravené podľa pokynov obsiahnutých v technickom manuáli, o ktorom sa hovorí vyššie, a ktorý poskytne Delegácia EK.

	Billboardy nebudú odstránené skôr než šesť mesiacov po ukončení prác, a všade, kde to je možné, budú nahradené pamätnou tabuľou v súlade so špecifikáciami uvedenými v technickom manuáli, o ktorom sa hovorí vyššie.

Pamätné tabule

	Trvalé pamätné tabule by mali byť umiestnené na miestach prístupných širokej verejnosti (kongresové centrá, letiská, stanice, atď.). Okrem znaku EÚ musia také tabule uvádzať podiel financovania EÚ spolu s uvedením príslušného programu (Phare, ISPA alebo SAPARD).

	Tam, kde sa národný, regionálny alebo miestny orgán, alebo iný konečný príjemca rozhodne postaviť billboard, umiestniť pamätnú tabuľu, vystaviť plagát alebo urobiť čokoľvek iné na informovanie o projektoch s nákladmi menšími než 1 mil. EUR, účasť EÚ na financovaní musí byť tiež uvedená.

6.	Záverečné ustanovenia

	Príslušné národné, regionálne alebo miestne orgány môžu v každom prípade uskutočniť ďalšie opatrenia, ak to uznajú za vhodné. Budú o tom konzultovať s Delegáciou EK a informovať ju o iniciatívach, na ktoré sa podujali, tak, aby sa Delegácia mohla vhodne zúčastniť na ich realizácii.
	
Aby sa napomohlo implementácii týchto ustanovení, bude v prípade potreby Komisia prostredníctvom svojej Delegácie poskytovať technickú pomoc vo forme usmernenia v otázke požiadaviek na dizajn. Bude pripravený manuál v  jazyku príslušnej krajiny, ktorý bude obsahovať podrobné usmernenia týkajúce sa dizajnu v elektronickej forme, a ktorý bude k dispozícii na požiadanie.